Иван Вазов
Статуята на Мойсея

chitanka.info

Parla!

Mic. Ang.

Кога великият художник римски

вълшебно мъртвий мрамор оживи

и на Мойсея ликът исполински

пред него горд и страшен се яви,

той впи очи в грамадното си дяло:

„О, камък! В теб си геният излях,

аз образ дадох ти, и кръв, и тяло,

вдъхнах ти мисъл и душа ти влях.

Творец съм твой, и бог, и се гордея!“

И, блед, настръхнал, полудял дори,

той грабна чука и блъсна Мойсея

в коляното, кат викна: „Говори!“

Рим

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.